Policijski službenici PU splitsko-dalmatinske dovršili su kriminalističko istraživanje nad dvojicom hrvatskih državljana, u dobi od 24 i 25 godina, od kojih je ovaj stariji njihov kolega – pomorski policajac. Uhićeni su u četvrtak, a tijekom petka u tri sata popodne dovedeni su na Općinsko državno odvjetništvo gdje će iznijeti svoju obranu.



Sumnja se da je 24-godišnjak počinio kazneno djelo prijetnje na štetu maloljetnika, dok je 25-godišnjak na štetu istog maloljetnika i još jedne maloljetnice počinio kazneno djelo iskorištavanja djece za pornografiju.



Kako neslužbeno doznajemo, sredinom siječnja maloljetnik koji je štićenik jednog doma prijavio je svojoj ravnateljici da je s njim 24-godišnjak imao seksualni odnos bez dječakova pristanka, koji se navodno dogodio u blizini igrališta RNK Split.

Disciplinski postupak

Policija je nakon toga na Facebook profilu toga 24-godišnjaka pronašla eksplicitne fotografije tog dječaka koji je 24-godišnjak slao svom prijatelju, 25-godišnjem policajcu.



Na temelju naloga pretražen je i Facebook profil 25-godišnjeg policajca na kojemu je, osim slika dječaka, pronađena i eksplicitna fotografija maloljetne djevojčice. Policija ne iznosi ni jedan detalj ove krim-obrade pa čak ne opisuje ni kaznena djela za koje se dvojac sumnjiči.



Nakon provedenog kriminalističkog istraživanja obojica su, uz kaznenu prijavu, dovedena pritvorskom nadzorniku.



– S obzirom da je 25-godišnjak policijski službenik PU splitsko-dalmatinske, pokrenut je disciplinski postupak, kao i postupak udaljenja iz službe – stoji u šturom priopćenju PU splitsko-dalmatinske.

Pohvale policiji

Policiju ovaj put moramo pohvaliti jer su jasno i glasno u priopćenju medijima naveli i da je jedan od uhićenih njihov kolega, a nisu čekali da to novinari samo doznaju preko svojih izvora.



Ako se dokaže kazneno djelo iskorištavanja djece za pornografiju, 25-godišnjem policajcu prijeti kazna od jedne do osam godina zatvora.